Diari Oficial de la Generalitat Valenciana


Sumari del DOGV 8854, del 10-07-2020 (2020/5398)

RESOLUCIÓ de 6 de juliol de 2020, de la consellera de Justícia, Interior i Administració Pública, per la qual es regulen els cursos selectius de formació per al personal de nou ingrés a les categories de l'escala bàsica dels serveis de prevenció, extinció d'incendis i salvament de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8854

Data del DOGV
:   10-07-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/5398


Data del document
:   06-07-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 6 de juliol de 2020, de la consellera de Justícia, Interior i Administració Pública, per la qual es regulen els cursos selectius de formació per al personal de nou ingrés a les categories de l'escala bàsica dels serveis de prevenció, extinció d'incendis i salvament de la Comunitat Valenciana. [2020/5398]  
PREÀMBUL  
  
L'Estatut d'Autonomia de la Comunitat Valenciana atribueix a la Generalitat, en el seu article 49.3.14a, la competència exclusiva en matèria de protecció civil i seguretat pública.  
En l'exercici de tals competències, es va aprovar la Llei 13/2010, de 23 de novembre, de la Generalitat, de protecció civil i gestió d'emergències, i la Llei 7/2011, d'1 d'abril, de la Generalitat, dels serveis de prevenció, extinció d'incendis i salvament de la Comunitat Valenciana, l'objecte de la qual és, de conformitat amb el seu article 1, l'ordenació general dels serveis de prevenció, extinció d'incendis i salvament (d'ara endavant SPEIS), en l'àmbit territorial de la Comunitat Valenciana, així com l'establiment dels criteris bàsics per a la coordinació de la seua actuació, i la regulació de l'estructura i el règim de funcionament d'aquells serveis dependents de les administracions públiques de la Comunitat Valenciana.  
  
La Llei 13/2010, en l'article 32, estableix que el personal dels SPEIS pertany als serveis essencials d'intervenció.  
Així mateix, en el seu article 69.1, estableix que l'Institut Valencià de Seguretat Pública i Emergències (IVASPE), ostenta la competència en l'organització i impartició dels cursos de formació bàsica de nou ingrés i d'ascens o promoció, dels serveis essencials d'intervenció.  
  
La Llei 7/2011, en el seu article 28, estableix que el contingut dels cursos selectius eliminatoris que han d'efectuar-se, superades les fases d'oposició o concurs oposició, per a les diferents escales i categories, es determinaran reglamentàriament.  
Mitjançant el Decret 22/2015, de 22 de desembre, del president de la Generalitat, es va regular el curs selectiu per al personal de nou accés a la categoria de bomber/a.  
Donat el temps transcorregut i l'experiència adquirida durant aquests anys amb la impartició d'aquest curs selectiu, es fa necessària una revisió i actualització del seu contingut i la regulació del curs selectiu per a la categoria d'operador/a de comunicacions.  
Pel que, en aquesta resolució, s'efectua l'actualització del contingut del curs selectiu per a la categoria de bomber/a, i la regulació del curs selectiu per a la categoria d'operador/a de comunicacions, sent aquestes les dues categories de l'escala bàsica.  
Per tot el que s'ha exposat i de conformitat amb el Decret 6/2019, de 17 de juny, del president de la Generalitat pel qual es nomena a la consellera de Justícia, Interior i Administració Pública i en l'exercici de les competències conferides a la Conselleria per l'article 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i segons el que s'estableix en l'article 70 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat per a l'exercici 2020, que modifica l'article 28.6 i la disposició addicional cinquena de la Llei 7/2011, d'1 d'abril, de la Generalitat, dels serveis de prevenció, extinció d'incendis i salvament de la Comunitat Valenciana, resolc:  
  
  
Primer. Cursos selectius de formació per al personal de nou ingrés a les categories de l'escala bàsica dels serveis de Prevenció, Extinció d'Incendis i Salvament de la Comunitat Valenciana (SPEIS)  
  
1. La present resolució regula els cursos selectius de formació per al personal aspirant a llocs de les categories de l'escala bàsica dels SPEIS.  
  
2. Les categories establides en l'article 22.3.c de la Llei 7/2011, el personal de les quals ha d'efectuar aquests cursos, tal com s'indica en l'article 28 de la citada llei, són les d'operador/a de comunicacions i bomber/a. Aquests cursos hauran de realitzar-se una vegada superades les fases d'oposició, o concurs oposició, i seran organitzats, programats i avaluats per l'Institut Valencià de Seguretat Pública i Emergències (d'ara endavant IVASPE).  
3. Aquests cursos formen part del procés de selecció i, pel seu caràcter selectiu, no seran baremables com a mèrit en els concursos dels processos selectius que efectuen els SPEIS de la Comunitat Valenciana.  
  
4. El contingut dels cursos no serà convalidable per altres cursos de formació rebuts.  
  
Segon. Fases i duració dels cursos  
1. Els cursos consten de dues fases: una fase de formació que es desenvoluparà pel IVASPE, i una segona fase de pràctiques que es durà a terme pels respectius SPEIS.  
2. Cadascuna d'aquestes fases tindrà una durada mínima de 250 hores per al curs dirigit al personal de nou accés a les categories de l'escala bàsica.  
  
Tercer. Contingut de les fases  
1. La fase 1 tindrà el contingut teòric/pràctic que es descriu en l'annex per a cadascuna de les categories de l'escala bàsica. S'impartirà i avaluarà per l'IVASPE.  
2. La fase 2 consistirà en un període de pràctiques a desenvolupar en els respectius SPEIS als quals pertanguen els aspirants. El contingut d'aquesta fase s'elaborarà i consensuarà entre els sis SPEIS i l'IVASPE.  
3. Els SPEIS, una vegada finalitzada la fase de pràctiques, hauran de remetre a l'IVASPE els certificats corresponents que acrediten els alumnes que l'hagen superada.  
4. Els serveis als quals pertanguen els alumnes hauran de facilitar-los el vestuari i els equips de protecció necessaris per al desenvolupament de les activitats formatives, així com, prestar col·laboració a l'IVASPE i facilitar, en cas necessari, el material que haja d'utilitzar-se en les labors formatives de la fase 1.  
  
Quart. Qualificació  
1. Les dues fases formatives tindran caràcter eliminatori, sent la qualificació d'apte/no apte. La qualificació final correspondrà a l'IVASPE.  
2. L'avaluació es realitzarà sobre la base de criteris objectius, que tindran en compte entre altres, els extrems següents: assimilació dels coneixements impartits, responsabilitat, dedicació, actituds enfront del professorat i resta d'alumnes i quants aspectes de l'actuació de l'aspirant siguen necessaris per a valorar la seua capacitat per a una adequada prestació de les funcions atribuïdes al lloc.  
3. Els/les aspirants que no superen el curs podran incorporar-se a l'edició del curs immediatament posterior i, si no superen aquest segon curs, perdran definitivament el dret a participar en el procés de selecció instat.  
  
Cinqué. Personal funcionari en pràctiques  
El personal tindrà la consideració de funcionari en pràctiques durant el període que duren les dues fases del curs, i percebrà les retribucions bàsiques del lloc al qual aspiren.  
  
Sisé. Nomenament com a funcionaris de carrera  
1. Finalitzat el curs selectiu, l'IVASPE comunicarà al SPEIS corresponent la relació d'aspirants que l'hagen superat. Igualment comunicarà la relació d'aspirants que no hagen superat el citat curs.  
  
2. En el cas del personal funcionari en pràctiques que haja superat el curs, la comunicació de l'IVASPE serà a l'efecte del seu nomenament com a personal funcionari de carrera.  
  
Seté. Regla de no despesa  
La implementació i posterior desenvolupament d'aquesta resolució no podrà tindre cap incidència en la dotació dels capítols de despesa assignats a la Conselleria de Justícia, Interior i Administració Pública i, en tot cas, les despeses dels cursos hauran d'atendre's amb els mitjans personals i materials del departament competent en la matèria.  
  
  
Huité. Normativa que es deroga  
Queda derogat el Decret 22/2015, de 22 de desembre, del president de la Generalitat, pel qual es regula el curs selectiu per al personal de nou accés a la categoria de bomber/a.  
  
Nové. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 6 de juliol de 2020.- La consellera de Justícia, Interior i Administració Pública: Gabriela Bravo Sanestanislao.  
  
  
  
ANNEX  
  
CONTINGUTS CURS SELECTIU PERSONAL CATEGORIA OPERADOR/A DE COMUNICACIONS  
  
- Protocols i plans operatius de demanda ciutadana en emergències  
1. La Protecció Civil: concepte; competències; normativa legal; plans de protecció civil; grups operatius; mitjans i recursos.  
2. Característiques dels diferents models de gestió i coordinació d'emergències.  
3. Els serveis de Prevenció, Extinció d'Incendis i Salvament.  
  
4. Organització sanitària, sistemes d'emergències mèdiques. Organització de les forces de seguretat. Altres serveis d'emergència a la Comunitat Valenciana.  
5. Aspectes legals de l'exercici professional en atenció de demanda en emergències. Normativa de l'empleat públic. Principis deontològics aplicats a la professió.  
6. Plans operatius de demanda ciutadana en emergències. Plans d'emergència. Plans de demanda.  
7. Aplicacions informàtiques per a la gestió i coordinació d'emergències. Processadors de dades. Maquinari i programari. Sistemes operatius. Xarxes locals. internet. Correu i agenda electrònica.  
  
- Tècniques per a la recepció i categorització de les demandes i comunicació amb l'usuari  
1. Centres de Coordinació d'Emergències. Centre de Coordinació d'Emergències de la Generalitat Valenciana. Centrals de Coordinació de serveis operatius. Telèfon 112 CV.  
2. Sistemes gestors de despatx. Sistemes d'atenció, despatx i coordinació. Llocs d'operació. Plataformes tecnològiques. Sistema integrat de gestió d'emergències i Comunicacions de la Generalitat.  
  
3. Sistemes de transmissions per a establir la comunicació entre el Centre de Coordinació d'Emergències, els usuaris i els recursos operatius. Comunicacions: Xarxes públiques, radiocomunicacions COMDES, procediments.  
4. Fonaments de cartografia: Sistema de coordenades, Visors, Global Navigation Satelite System (GNSS).  
5. Sistema d'Informació Geogràfica (GIS). Localitzadors. Aplicacions d'interés.  
6. Geografia de la Comunitat Valenciana.  
7. Procediment per a la identificació de les demandes d'emergència. Tipus de demanda. Formularis de demanda. Categorització de la demanda.  
8. Habilitats de comunicació. Atenció de telefonades. Atenció en emergències. Escolta. Intel·ligència emocional: empatia, assertivitat, persuasió. Programació neurolingüística (PNL). Psicologia aplicada a les situacions de crisi.  
9. Mesures de prevenció de riscos laborals en l'acompliment professional. Normativa legal. Tècniques de control davant situacions d'estrés.  
  
  
  
CONTINGUTS CURS SELECTIU PERSONAL CATEGORIA BOMBER/A  
  
- Operacions de salvament  
1. Operacions de salvament en altura i espais confinats:  
· Rescat en espais en altura.  
· Rescat en espais confinats.  
2. Rescat en accidents de trànsit:  
· Rescat en accidents de trànsit i altres mitjans de transport.  
3. Suport vital bàsic:  
· Atenció inicial a les urgències i emergències cardiocirculatòries i respiratòries.  
· Atenció inicial al pacient politraumatitzat.  
· Emplenament del full de registre concorde al procés assistencial del pacient i transmissió al centre coordinador.  
· Suport vital bàsic.  
  
- Control i extinció d'incendis  
1. Hidràulica: Equipament, maneig de bombes i instal·lacions.  
2. Control d'incendis industrials:  
· Fases. Maniobres de control i extinció.  
· Tècniques d'extinció. Tècniques de ventilació.  
· Productes implicats.  
· Normes d'ús i manteniment dels equips.  
3. Control d'incendis d'interiors:  
· Control i extinció d'incendis d'interior.  
· Mètodes d'extinció.  
· Mesures de seguretat.  
4. Control d'incendis forestals:  
· Conceptes bàsics d'incendis forestals.  
· Equips, eines i maquinària utilitzats en incendis forestals.  
  
· Operacions amb mitjans aeris en incendis forestals.  
· Seguretat en l'extinció d'incendis forestals.  
· Tècniques d'intervenció en incendis forestals.  
5. Vehicles de bombers i conducció segura:  
· Característiques dels vehicles.  
· Conducció de vehicles d'emergència.  
· Tècniques de conducció davant situacions diverses.  
· Procediments per al desplaçament per terra en incendis forestals.  
  
6. Incendis en presència d'electricitat:  
· Característiques i tipologia dels sistemes elèctrics amb el risc d'incendi.  
· Distància i elements de seguretat.  
· Maniobres de detecció i extinció.  
7. Comunicacions COMDES i Sistema de Gestió d'Emergències de la Generalitat.  
8. Intervenció en emergències amb substàncies perilloses:  
· Substàncies perilloses.  
· Equips d'intervenció personal.  
· Equips, eines i tècniques d'intervenció.  
· Els incendis de substàncies perilloses.  
  
- Fenòmens naturals i antròpics  
1. Intervenció en estructures col·lapsades i enfonsaments del terreny:  
· Equips i eines emprats en les intervencions.  
· Operacions d'emergència de sanejat, neteja, demolició, desenrunament i estrebat.  
· Patologia de l'edificació.  
· Tècniques de fixacions i apuntalaments d'emergència.  
2. Rescat davant fenòmens adversos (vendavals, rius, riuades i inundacions):  
· Operacions de buidatge d'aigua.  
· Salvament de persones al medi aquàtic.  
  
- Operacions d'ajudes tècniques  
1. Rescat en ascensors, animals atrapats i maquinària pesant:  
· Alliberament de persones en ascensors i maquinària pesant.  
· Rescat d'animals.  
2. Obertura d'accessos i tall de subministraments urbans:  
· Obertura d'accessos.  
· Tall de subministraments urbans.  
3. Suport psicològic a víctimes i intervenció en temptativa suïcida:  
  
· Suport psicològic.  
· Actuació amb persones amb malaltia mental i suïcides.